**Mohács Város Önkormányzata Képviselő-testületének 6/2023. (II. 16.) önkormányzati rendelete**

**a távhőszolgáltatásról szóló 11/2006.(VI.6.) önkormányzati rendelet módosításáról**

Mohács Város Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében és a távhőszolgáltatásról szóló 2005. évi XVIII. törvény (továbbiakban: Tszt.) 6. § (2) bekezdésében, 60. §-ának (3) bekezdésében és az árak megállapításáról szóló 1990. évi LXXXVII. törvény 7. § (5) bekezdésében meghatározott felhatalmazása alapján, valamint az Alaptörvény 32. cikk (1) bekezdés a) pontjában, a Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 20. pontjában meghatározott feladatkörében az alábbi rendeletet alkotja:

**1. §**

A távhőszolgáltatásról szóló 11/2006 (VI.6.) önkormányzati rendelet 2. § (4) bekezdése helyébe a következő rendelkezés lép:

„(4) Méretlen időszak: elszámoló mérő nélkül vagy meghibásodott mérőn, valamint a mérésügyi vhr. 13. § (2) bekezdése szerint érvényét vesztett hitelességű, továbbá szolgáltatói plomba nélküli vagy sérült szolgáltatói plombával rendelkező mérőn igénybevett szolgáltatás időtartama.”

**2. §**

A távhőszolgáltatásról szóló 11/2006 (VI.6.) önkormányzati rendelet 3. §-a helyébe a következő rendelkezés lép:

**„3. §**

A szolgáltató köteles együttműködni a fogyasztókat érintő kérdésekben a fogyasztóvédelemről szóló 1997. évi CLV. törvényben foglaltaknak megfelelően a Baranya Vármegyei Kormányhivatal Közlekedései, Műszaki Engedélyezési, Mérésügyi és Fogyasztóvédelmi Főosztályával, a Baranya megyei Fogyasztóvédelmi Egyesülettel, a Lakásszövetkezetek és Társasházak Baranya Megyei Szervezetével, továbbá azokkal a fogyasztói érdekképviseletekkel, amelyek az egyesülési jogról szóló 1989. évi II. törvény alapján kifejezetten a fogyasztók érdekképviselete céljából, jogszerűen, az előzőekben hivatkozott jogszabályoknak megfelelően jöttek létre, és a szolgáltatót erről a bírósági bejegyzés csatolásával írásban értesítették.”

**3. §**

A távhőszolgáltatásról szóló 11/2006 (VI.6.) önkormányzati rendelet 5. § (2) bekezdése helyébe a következő rendelkezés lép:

„(2) A felhasználó a távhőszolgáltatással kapcsolatos panaszainak orvoslását a szolgáltató ügyfélszolgálati irodájától kérheti. Amennyiben a szolgáltató intézkedését nem találja megfelelőnek, jogosult panaszával a Baranya Vármegyei Kormányhivatal Közlekedései, Műszaki Engedélyezési, Mérésügyi és Fogyasztóvédelmi Főosztályához fordulni.”

**4. §**

A távhőszolgáltatásról szóló 11/2006 (VI.6.) önkormányzati rendelet 11. § (1) bekezdése helyébe a következő rendelkezés lép:

„(1) ) A felhasználó és a szolgáltató köteles a tulajdonában, illetve üzemeltetésében levő berendezéseket folyamatosan ellenőrizni és karbantartani. A szolgáltató jogosult a felhasználó tulajdonában levő szolgáltató berendezéseket ellenőrizni, hogy azok az Üzletszabályzatban foglaltaknak megfelelnek-e.”

**5. §**

(1) A távhőszolgáltatásról szóló 11/2006 (VI.6.) önkormányzati rendelet 12. § (2) bekezdése helyébe a következő rendelkezés lép:

„(2) Épületrészenkénti mérés esetén a hőmennyiségmérő és a használati melegvízmérő felhasználói vezetékhálózaton történő elhelyezését – amennyiben az műszakilag megoldható vagy a felek másként nem állapodnak meg – lakáson kívül (például lépcsőház) kell megvalósítani.”

(2) A távhőszolgáltatásról szóló 11/2006 (VI.6.) önkormányzati rendelet 12. §-a a következő (5)–(7) bekezdéssel egészül ki:

„(5) Épületrészben elhelyezett elszámoló mérő(k) esetén a felhasználó, egyéb esetben a szolgáltató gondoskodik a mérő(k) rendeltetésszerű használatáról és megóvásáról.

(6) Szolgáltató jogosult – előzetes értesítés mellett – az épületrészben elhelyezett elszámoló mérő(ke)t hitelesítés céljából kiszerelni és elszállítani. Szolgáltató köteles erről jegyzőkönyvet (felülvizsgálati adatlapot) kiállítani, és abban feltüntetni a mérő(k) adatait és állapotát.

(7) Amennyiben az épületrészben lévő elszámoló mérők újrahitelesítése a felhasználónak felróható okból hiúsul meg, a nem hiteles mérés időszaka (méretlen időszak) alatt igénybevett szolgáltatás elszámolása
- hőmennyiségmérő esetében a TKSZ 23.1 pontja,
- használati melegvízmérő esetén ezen rendelet 28. § (1) bek. b) pontja szerint történik.”

**6. §**

A távhőszolgáltatásról szóló 11/2006 (VI.6.) önkormányzati rendelet „V. Közüzemi szerződés ” alcím címe helyébe a következő rendelkezés lép:

**„V.
Közszolgáltatási szerződés”**

**7. §**

(1) A távhőszolgáltatásról szóló 11/2006 (VI.6.) önkormányzati rendelet 15. § (1)–(5) bekezdése helyébe a következő rendelkezések lépnek:

„(1) Az általános közszolgáltatási szerződés a TKSZ 2.1.pontja szerinti szolgáltatásra vagy szolgáltatásokra a Tszt. 43. § (6) bekezdés szerinti megállapodás aláírásával jön létre. Amennyiben a felhasználó és a szolgáltató a megállapodás feltételeiben nem tud megállapodni, felek jogviszonyára az általános közszolgáltatási szerződés érvényes, továbbá a szolgáltatás díjának elszámolására és a díjfizetésre ezen rendelet előírásait kell alkalmazni.

(2) Az (1) bekezdésben meghatározottak szerint kell eljárni a közszolgáltatási szerződés megkötéséig, ha a felhasználó és szolgáltató között a közszolgáltatási jogviszony a Tszt. 37. § (5) bekezdése szerint a szolgáltatás igénybevételével jött létre.

(3) Az általános közszolgáltatási szerződést a lakóépület, a vegyes célra használt épület tulajdonosa vagy a tulajdonos jogszerű felhatalmazással rendelkező képviselője, tulajdonosi közösség (Tszt. 3. §. g) pont) esetén a felhasználó képviselője, épületrészenkénti hőmennyiségmérés esetén az épületrész tulajdonosa köti meg a szolgáltatóval.

(4) A tulajdonos vagy a felhasználó képviselője köteles beszerezni a tulajdonos vagy a tulajdonosi közösség felhatalmazását az általános közszolgáltatási szerződés megkötéséhez, módosításához, vagy felmondásához.

(5) Ha a felhasználó képviselője helyett vagy mellett más is jogosult a közszolgáltatási szerződésben foglaltak teljesítésének ellenőrzésére, és a közszolgáltatási szerződésben rögzített üzemviteli kérdésekben eljárni, akkor a közszolgáltatási szerződésnek - a Tksz. 9. és 10. pontjaiban meghatározott adatokon kívül - tartalmaznia kell annak a személynek a nevét, címét, elérhetőségeit, akivel a szolgáltató köteles együttműködni.”

(2) A távhőszolgáltatásról szóló 11/2006 (VI.6.) önkormányzati rendelet 15. §-a a következő (6) bekezdéssel egészül ki:

„(6) A Tszt. 3. § w) pontja szerinti külön kezelt intézmény törvényes képviselője a közszolgáltatási szerződés megkötésekor, vagy a külön kezelt intézmény minősítésében beálló változás esetén köteles a szolgáltatónak írásban nyilatkozni a külön kezelt intézményei besorolásról, vagy annak megszűnéséről.”

**8. §**

A távhőszolgáltatásról szóló 11/2006 (VI.6.) önkormányzati rendelet 16. §-a helyébe a következő rendelkezés lép:

**„16. §**

Amennyiben a felhasználó a fűtési célú távhőszolgáltatás megkezdésével, befejezésével, a szolgáltatás mértékével kapcsolatos igényét nem adja meg, távhőszolgáltató – ha a felhasználói berendezés állapota lehetővé teszi – a fűtési célú távhőszolgáltatást a fűtési időszakban a hőközponti fűtésszabályozó működtetésével folyamatosan teljesíti.”

**9. §**

(1) A távhőszolgáltatásról szóló 11/2006 (VI.6.) önkormányzati rendelet 17. § (1)–(3) bekezdése helyébe a következő rendelkezések lépnek:

„(1) A távhőszolgáltatás megszüntetésére a közszolgáltatási szerződés- a Tszt. 38. § (2) bekezdésében meghatározott rendelkezései szerinti felmondásával kerülhet sor. A közszolgáltatási szerződést a felhasználási hely egészére kiterjedően lehet felmondani.

(2) A Tszt. 38. § (2) bekezdés a-d) pontjában előírt feltételek az egyedi közszolgáltatási szerződés felmondására irányadóak.

(3) A felhasználó a közszolgáltatási szerződés felmondására irányuló szándékát a szolgáltatónak írásban köteles bejelenteni. Szolgáltató a bejelentés kézhezvételétől számított 15 napon belül írásban köteles tájékoztatni felhasználót a felmondás feltételeiről. A közszolgáltatási szerződés felmondása esetén a szolgáltató köteles vizsgálni a Tszt. 38. § (2) bekezdésben meghatározott feltételek teljesítését.”

(2) A távhőszolgáltatásról szóló 11/2006 (VI.6.) önkormányzati rendelet 17. §-a a következő (4) bekezdéssel egészül ki:

„(4) A Tszt. 38. § (2) bek. c) pontjában foglaltak a szolgáltató tulajdonát képező felhasználói hőközpont megszüntetésének, átalakításának költségeire is vonatkoznak.”

**10. §**

(1) A távhőszolgáltatásról szóló 11/2006 (VI.6.) önkormányzati rendelet 18. § (1) és (2) bekezdése helyébe a következő rendelkezések lépnek:

„(1) Ha a felhasználási helyen valamely épületrész távhőellátását kívánják megszüntetni, ahhoz a közszolgáltatási szerződés módosítása szükséges. Ebben az esetben a Tszt. 38. § (5) bekezdésében foglaltak az egyedi közszolgáltatási szerződés módosítására is irányadóak.

(2) A közszolgáltatási szerződés módosítása iránti igényt a felhasználó, illetőleg annak képviselője írásban köteles a szolgáltatónak bejelenteni. A szolgáltató a bejelentés kézhezvételétől számított 15 napon belül írásban köteles tájékoztatni felhasználót a szerződés módosítása feltételeiről. A felhasználó képviselője köteles beszerezni a Tszt. 38. § (5) bekezdésének a) pontjában meghatározott tulajdonosi hozzájárulásokat és ezek meglétét szolgáltatónak igazolni.”

(2) A távhőszolgáltatásról szóló 11/2006 (VI.6.) önkormányzati rendelet 18. §-a a következő (3) bekezdéssel egészül ki:

„(3) Épületrész (lakás, nem lakás céljára szolgáló helyiség) távhőellátásának megszüntetése esetén a hőleadó berendezéseket le kell választani a távhőellátó rendszerről, és az átmenő vezetékeket hőszigetelni kell. Ezzel egyidejűleg az épület továbbra is üzemelő fűtési rendszerén (távhővezeték, hőközpont, hőfogadó stb.) a rendeltetésszerű működéshez a leválasztás miatt szükséges átalakításokat, beszabályozásokat el kell végezni.”

**11. §**

A távhőszolgáltatásról szóló 11/2006 (VI.6.) önkormányzati rendelet 19. § (1) és (2) bekezdése helyébe a következő rendelkezések lépnek:

„(1) A közszolgáltatási szerződés, illetve a felhasználó díjfizetési kötelezettsége abban az időpontban szűnik meg, amikor – a jogszabályi és műszaki előírások szerint – a távhőellátás igénybevételének lehetősége véglegesen megszűnt. Amennyiben épületrész kiválása miatt a közszolgáltatási szerződés módosítása szükséges, az érintett díjfizető díjfizetési kötelezettsége a szerződés módosításának megtörténtéig fennáll.

(2) A távhőszolgáltatás megszüntetése, illetőleg az épületrész kiválása miatt szükséges közszolgáltatási szerződés módosítása előtt, a megszüntetés, illetőleg módosítás időpontjáig igénybevett szolgáltatás díját, ideértve a díjhátralékot is, egy összegben kell kifizetni, valamint az alapdíj még meg nem fizetett hányadát a szolgáltató számlája alapján kell megfizetni.”

**12. §**

A távhőszolgáltatásról szóló 11/2006 (VI.6.) önkormányzati rendelet 20. § (2) bekezdése helyébe a következő rendelkezés lép:

„(2) A TKSZ 21.1. pontjában meghatározott esetben az új felhasználóval történő közszolgáltatási szerződés aláírásának, illetőleg hatálybalépésének napjáig az új felhasználó az előző felhasználóval létrejött szerződésben foglaltak szerint veszi igénybe a szolgáltatást és köteles a díjat annak megfelelően fizetni.”

**13. §**

(1) A távhőszolgáltatásról szóló 11/2006 (VI.6.) önkormányzati rendelet 22. § (2) bekezdés 1. pontja helyébe a következő rendelkezés lép:

*(Országos tüzelőanyag hiány miatt, valamint környezet-és levegőtisztaság-védelmi okokból, továbbá a hőtermelőnél fellépő tartós hőtermelés kiesés miatt szolgáltató jogosult a Vhr. 16. §-ában foglaltak figyelembevételével a távhőellátást korlátozni. A távhőszolgáltatás korlátozásának sorrendje és az egyes fokozatokba tartozó felhasználói csoportok:)*

„*1.* fokozat: ott kell korlátozni, ahol a korlátozás következtében közvetlen anyagi kár nem mutatható ki, vagy a távhőszolgáltatás átmenetileg más megoldással helyettesíthető. Valamint első lépésben a használati melegvíz készítését kell felfüggeszteni a nem közérdekű, nem közhasznű, nem közellátási célú gazdasági tevékenységet folytató egyéb felhasználóknál. (1. korlátozási csoport.)”

(2) A távhőszolgáltatásról szóló 11/2006 (VI.6.) önkormányzati rendelet 22. § (2) bekezdés 4. pontja helyébe a következő rendelkezés lép:

*(Országos tüzelőanyag hiány miatt, valamint környezet-és levegőtisztaság-védelmi okokból, továbbá a hőtermelőnél fellépő tartós hőtermelés kiesés miatt szolgáltató jogosult a Vhr. 16. §-ában foglaltak figyelembevételével a távhőellátást korlátozni. A távhőszolgáltatás korlátozásának sorrendje és az egyes fokozatokba tartozó felhasználói csoportok:)*

„*4.* fokozat: a szállodák, oktatási intézmények fogyasztási helyeinek és a lakossági fűtés korlátozására legfeljebb 40 %-os mértékben, valamint a lakossági használati melegvízellátás felfüggesztése. (4. korlátozási csoport)”

(3) A távhőszolgáltatásról szóló 11/2006 (VI.6.) önkormányzati rendelet 22. § (5) bekezdése helyébe a következő rendelkezés lép:

„(5) Korlátozás esetén a szolgáltató kőteles a hírközlő eszközökön keresztül a felhasználókat tájékoztatni a korlátozás várható idejéről és tartamáról, kérve a felhasználókat a távhő fogyasztás önkéntes további csökkentésére. A korlátozás jelen rendeletben előírt maximális mértékét a közszolgáltatási szerződésben rögzíteni kell.”

**14. §**

(1) A távhőszolgáltatásról szóló 11/2006 (VI.6.) önkormányzati rendelet 24. § (1) és (2) bekezdése helyébe a következő rendelkezések lépnek:

„(1) A Tszt. 57/D. § (1) bekezdése alapján a lakossági felhasználónak és a külön kezelt intézménynek nyújtott távhőszolgáltatás (fűtés és használati melegvíz) díját - mint legmagasabb hatósági árat - , a hatósági ár szerkezetét és alkalmazási feltételeit az energiapolitikáért felelős miniszter rendeletben állapítja meg. Mohács Város Önkormányzat Képviselő testülete rendeletben határozza meg a távhőszolgáltatási csatlakozási díjat, a távhőszolgáltatási csatlakozási díj fizetési feltételeit, valamint a miniszteri rendeletben nem szabályozott díjalkalmazási és díjfizetési feltéteket.

(2) Egyéb felhasználók esetén a szolgáltatónak a távhőszolgáltatás díját úgy kell meghatároznia, hogy az a vállalkozás szükséges és indokoltan felmerült ráfordításaira és a működéséhez szükséges nyereségre fedezetet biztosítson, valamint a vállalkozást hatékony gazdálkodásra és az általuk nyújtott szolgáltatás minőségének folyamatos javítására ösztönözze. Szolgáltató a díjakat évente minden év decemberéig, valamint a költségek lényeges változása esetén év közben is felülvizsgálja, díjak változtatása esetén honlapján haladéktalanul közzéteszi az aktuális díjakat.”

(2) A távhőszolgáltatásról szóló 11/2006 (VI.6.) önkormányzati rendelet 24. § (3) bekezdés b)–e) pontja helyébe a következő rendelkezések lépnek:

*(**Felhasználó a távhőszolgáltatás igénybevételéért a következő díjakat köteles fizetni a XI. fejezetben foglaltak szerint:)*

„*b)* alapdíj (Ft/lm3/év), vagy teljesítménydíj (Ft/kW/év),

*c)* fűtési hődíj (Ft/GJ),

*d)* vízfelmelegítési hődíj (Ft/GJ),

*e)* közműves ivóvíz és szennyvízelvezetési díj (Ft/m3),”

**15. §**

A távhőszolgáltatásról szóló 11/2006 (VI.6.) önkormányzati rendelet 25. §-a helyébe a következő rendelkezés lép:

**„25. §**

Használati melegvíz szolgáltatás esetén szolgáltató jogosult a 24. § (3) bekezdés e) pontja szerinti közműves ivóvíz és szennyvízelvezetési díjat külön árjóváhagyás nélkül érvényesíteni a felhasználók és díjfizetők felé.”

**16. §**

A távhőszolgáltatásról szóló 11/2006 (VI.6.) önkormányzati rendelet 26. § (1)–(3) bekezdése helyébe a következő rendelkezések lépnek:

„(1) A felhasználót a szolgáltatóval kötött közszolgáltatási szerződésben (továbbiakban: szerződés) részletesen szabályozott távhőszolgáltatás igénybevételéért díjfizetési kötelezettség terheli a (2) bekezdésben részletezettek szerint.

(2) Fűtési célú hőszolgáltatás esetén:

*a)* az alapdíj légtérfogat arányosan (Ft/lm3) vagy a teljesítménydíj lekötött hőteljesítmény (Ft/kW) alapján fizetendő. Az éves díj 1/12-ed részét havonta a tárgyhónapban kell felhasználónak megfizetni, függetlenül attól, hogy vételez-e távhőt, vagy sem. A lekötött hőteljesítményt a közszolgáltatási szerződésben kell meghatározni.

*aa)* ha a felhasználó a közszolgáltatási szerződést felmondja, az éves alapdíj vagy teljesítménydíj még meg nem fizetett hányadát, a tényleges leválasztás előtt, köteles egy összegben megfizetni a szolgáltatónak.

*ab)* ha a közszolgáltatási szerződést a szolgáltató mondja fel, kivéve a Tszt. 49. § (2) bekezdése szerinti szerződésszegést, a felhasználónak a felmondási idő után alapdíjat nem kell fizetnie.

*ac)* a szerződés felmondása miatt alapdíj hányad meg – illetve visszafizetése nem mentesíti a szerződő feleket a szerződésben meghatározott kötbér megfizetése és az okozott kár megtérítése alól.

*ad)* ha a felhasználó év közben köt közszolgáltatási szerződést, az éves alapdíj időarányos részét az igénybevétel időpontjától kell megfizetnie.

*b)* A mérőhelyeken elhelyezett elszámoló mérő által ténylegesen mért távhőmennyiség után a felhasználó, a szerződésben rögzített feltételek szerint, hődíjat köteles fizetni a szolgáltató számláján feltüntetett határidőig.

*c)* A lakossági felhasználó a távhőszolgáltatási díjat, ha a díjfizetés a Tszt. 44. § (1) bekezdése szerint épületrészenként történik, a következők szerint fizetheti meg a szolgáltatónak:

*ca)* az alapdíjat, havonta – az éves alapdíj 1/12-ed részét az épületrészek fűtött térfogatának arányában,

*cb)* a fűtési hődíjat – az igénybevétel hónapját követően - az elszámoló mérőn mért tényleges hőmennyiség után, az épületrészek fűtött térfogatának arányában,

*cc)* a felhasználó és a szolgáltató között hatályos megállapodásban rögzített hőmennyiség szerint, az épületrészek fűtött térfogatának arányában, havonta fűtési hődíj részletet (részszámlát) fizet. A mérés szerinti hődíj és a részszámlák közötti különbözettel a szolgáltató köteles, a fűtési időszakot követő két hónapon belül, felhasználóval az igénybevett szolgáltatást elszámolni.

*d)* Ha a szolgáltató a felhasználóval az általa vételezett hőmennyiséget a fűtési időszakot követően számolja el, akkor havonta fűtési hődíj részletet (részszámlát) kell fizetnie. A mérés szerinti fűtési díj (alapdíj + hődíj) és a részszámlák közötti díjkülönbözettel a szolgáltató köteles, a fűtési időszakot követő két hónapon belül a felhasználóval elszámolni az épület egészére egyösszegben, vagy az épületrészek fűtött légtérfogata alapján, vagy a felhasználó által rendelkezésre bocsátott változó részarányok (költségmegosztás) alapján.

*da)* da) Ha az elszámolás díjkülönbözetének megfizetése az épület egészére egy összegben, vagy az épületrészek fűtött légtérfogata alapján történik, a szolgáltató köteles az elszámolással egy időben, az épület vagy az épületrészek számláit is kibocsátani.

*db)* Ha az épület egészére vonatkozó elszámolás díjkülönbözetének megfizetése, a felhasználó által igazolt és a szolgáltató rendelkezésére bocsátott változó részarányok (költségmegosztás) alapján, és épületrészenként történik, a szolgáltató köteles, a fűtési költség megosztására vonatkozó adatok átvételét követő, 45 napon belül az épületrészek számláit kibocsátani.

*dc)* Felhasználói vagy díjfizetői észrevétel esetén a szolgáltató köteles az elszámolás módosítását ellenszolgáltatás nélkül elkészíteni, ha az a szolgáltató tevékenységének hiányosságaira vezethető vissza.

*dd)* Szolgáltató köteles az időszakon kívüli elszámolást, vagy a fűtési időszakot követő elszámolás módosítását elkészíteni, ha azt a felhasználó írásban megrendeli, és az időszakon kívüli elszámolás költségeit, a megrendeléssel egy időben megfizeti. Az elszámolás módosítását jelenti, ha a felhasználó a részarányokat, az elszámoló számlák kibocsátása után, bármely okból megváltoztatja vagy a költségosztásra vonatkozó szerződés módosítását a fűtési időszak végéig nem jelenti be a szolgáltatónak.

*de)* A db) pont szerinti elszámolás esetén, ha a felhasználó, vagy a felhasználó képviselője a fűtési időszakot követő 90 napon belül sem bocsátja szolgáltató rendelkezésére a fűtési díj megosztására vonatkozó adatokat (költségmegosztás), vagy az adatok nyilvánvalóan nem felelnek meg a Vhr. költségmegosztásra vonatkozó rendelkezéseinek, a szolgáltató jogosult, a határidőt követő 30 napon belül, a felhasználó részére az elszámoló számlát egy összegben kibocsátani.

*e)* Ha a szolgáltató és a felhasználó között az általános közszolgáltatási szerződés nem a Tszt. 43. § (6) bekezdés szerinti megállapodás aláírásával jön létre, szolgáltató a távhőszolgáltatás díjait a ca) és a cb) pontok szerint jogosult érvényesíteni.

*f)* Felhasználó vagy díjfizető változás esetén az esedékes díjakat függetlenül attól, hogy részszámláról vagy elszámoló számláról van szó, az érintettek között időarányosan kell megosztani.

(3) Ha a közszolgáltatási szerződés másképpen nem rendelkezik, a (2) bekezdés c) és d) pontjai szerinti díjakat a felhasználó vagy díjfizető akkor is köteles megfizetni, ha a felhasználási helyet huzamosabb ideig nem használja.”

**17. §**

A távhőszolgáltatásról szóló 11/2006 (VI.6.) önkormányzati rendelet 27. §-a helyébe a következő rendelkezés lép:

**„27. §**

Ha a felhasználó vagy a díjfizető a szolgáltató megkerülésével a Tszt. és a közszolgáltatási szerződés megszegésével a távhőszolgáltatást (vételezési lehetőséget) megszünteti, légtérfogat arányos alapdíjat vagy a lekötött hőteljesítménynek megfelelő teljesítménydíjat vagy ennek a díjfizetőre jutó részhányadát kell megfizetnie, mindaddig amíg a közszolgáltatási szerződés módosítása nem történik meg.”

**18. §**

(1) A távhőszolgáltatásról szóló 11/2006 (VI.6.) önkormányzati rendelet 28. § (1) bekezdés a)–d) pontja helyébe a következő rendelkezések lépnek:

*(Használati melegvíz-szolgáltatás esetén)*

„*a)* a felhasználó vagy díjfizető az elszámoló mérő által ténylegesen mért melegvíz mennyiség (m3) után – a szolgáltatóval kötött megállapodásban rögzített feltételek szerint – vízfelmelegítési díjat és közműves ivóvíz és szennyvízelvezetési díjat fizet.

*b)* épületrész egyedi használati melegvíz-mérővel saját hibájából nem rendelkező felhasználójának (díjfizetőjének), a mérés szerinti elszámolás feltételeinek a megteremtéséig, a vonatkozó szabvány (jelenleg az MSZ.-04.132-91) vízvezetéki szerelvények mértékadó vízfogyasztási értékei alapján, egy hónap alatt, 30 perc/nap üzemidő figyelembevételével meghatározott melegvíz mennyiség, 10,8 m3/hó után kell díjat fizetnie méretlen melegvízes kifolyó csaponként.

*c)* az a) és b) pontokban szereplő közműves ivóvíz és szennyvízelvezetési díjat nem kell a felhasználónak vagy a díjfizetőnek megfizetnie, abban az esetben, ha a használati melegvíz készítéséhez a közműves ivóvizet a felhasználó bocsátja a szolgáltató rendelkezésére.

*d)* a mérőhelyen melegvízmérőn (mellékvízmérőn) ténylegesen mért melegvíz mennyiség alapján történő elszámolás következők szerint törtéhet

*da)* rádió modullal ellátott melegvízmérő esetén a szolgáltató által elektronikusan, távleolvasással meghatározott fogyasztás alapján havonta utólag,

*db)* felhasználó vagy díjfizető, illetve épület megbízottja által közölt mérőállás alapján,

*dc)* ha a szolgáltató nem rendelkezik év közben mérési adattal az éves leolvasást követő 60 napon belül köteles elszámolni a felhasználóval vagy díjfizetővel. Két elszámolási időszak között felhasználó vagy díjfizető havonként – az előző elszámolási időszak fogyasztásából megállapított havi átlagfogyasztás alapján fizeti a melegvíz díját. Az így megállapított mennyiség csökkentésére csak írásban bejelentett és indokolt esetben van lehetőség.”

(2) A távhőszolgáltatásról szóló 11/2006 (VI.6.) önkormányzati rendelet 28. § (1) bekezdése a következő i) és j) ponttal egészül ki:

*(Használati melegvíz-szolgáltatás esetén)*

„*i)* A felhasználó vagy díjfizető a mérő, a mérőre felhelyezett rádió modul, vagy a plomba (együtt: mérő) meghibásodását, a mérőhely állapotában történt változást annak észlelését követően haladéktalanul köteles szolgáltatónak bejelenteni. A szolgáltató a meghibásodott mérő cseréjéről 5 napon belül köteles gondoskodni. A méretlen időszak melegvízfelhasználását a szolgáltató az előző mért időszak havi átlagfogyasztásának figyelembevételével jogosult meghatározni és utólag elszámolni.

*j)* A melegvízmérők leolvasását, továbbá működőképességének és a plomba sértetlenségének ellenőrzését meghatározott rendszerességgel, de legalább évente egyszer kell a szolgáltatónak elvégezni.”

**19. §**

A távhőszolgáltatásról szóló 11/2006 (VI.6.) önkormányzati rendelet 29. §-a helyébe a következő rendelkezés lép:

**„29. §**

A Tszt. 43. § (3) bekezdésében foglaltak szerint a szolgáltató a fűtési célú és a használati melegvíz-készítés céljára felhasznált hőt külön köteles meghatározni és számlázni.

*a)* Szolgáltatói hőközpontban történő hőmennyiségmérés esetén a szolgáltatott távhő elszámolásának alapja a hőközpontban hitelesen mért hőmennyiség, a hőfogadó állomáson elhelyezett egyéb mérőműszer pedig a szolgáltatói hőközpontban lévő hőmennyiségmérő költségmegosztója.

*b)* A használati melegvízkészítés céljára felhasznált hőmennyiség felhasználónkénti meghatározása történhet

*ba)* a használati melegvíz készítéséhez felhasznált hőmennyiségnek a felhasználót ellátó hőközpontban vagy hőfogadó állomáson beépített hiteles hőmennyiségmérőn történő mérésével, vagy

*bb)* a felhasználó által felhasznált melegvíz mennyiségének épületrészenkénti hiteles mérésével, amennyiben a hiteles vízmennyiségmérés az épület valamennyi épületrészében megvalósul. Ebben az esetben a használati melegvíz-készítés céljára felhasznált hő a tényleges fogyasztás alapján kerül havonta utólag elszámolásra. Az 1 m3 közműves ivóvíz felmelegítéséhez felhasznált hőmennyiség a hőközpontban vagy hőfogadó állomáson hitelesen mért tényleges hőmennyiség és az épületrészenként (lakásonként) felhasznált használati melegvíz-felhasználás összegének hányadosa (GJ/m3).”

**20. §**

A távhőszolgáltatásról szóló 11/2006 (VI.6.) önkormányzati rendelet 30. § (1) bekezdése helyébe a következő rendelkezés lép:

„(1) A szolgáltató jogosult a távhőszolgáltatás időarányos ellenértékét egy vagy külön számlán, díjtételenként részletezve érvényesíteni. Lakossági felhasználók esetében – ha a közszolgáltatási szerződés másképpen nem rendelkezik – a szolgáltató jogosult havonta egy számlát kibocsátani az igénybe vett szolgáltatások tárgyhóban esedékes díjáról.”

**21. §**

(1) A távhőszolgáltatásról szóló 11/2006 (VI.6.) önkormányzati rendelet 31. § (2) bekezdése helyébe a következő rendelkezés lép:

„(2) Szolgáltató köteles a távhőszolgáltatás számláinak felhasználó vagy díjfizető részére történő eljuttatásáról oly módon gondoskodni, hogy a számla kiegyenlítésére a felhasználónak vagy a díjfizetőnek a kézhezvételtől számítva legalább 15 nap rendelkezésére álljon. A kézbesítés helye – egyéb megállapodás hiányában – a felhasználási hely postaládája.”

(2) A távhőszolgáltatásról szóló 11/2006 (VI.6.) önkormányzati rendelet 31. § (3) bekezdés b) pontja helyébe a következő rendelkezés lép:

*(A felhasználó vagy díjfizető díjfizetési kötelezettségének eleget tehet:)*

„*b)* szolgáltató bankszámlájára történő átutalással vagy befizetéssel,”

**22. §**

A távhőszolgáltatásról szóló 11/2006 (VI.6.) önkormányzati rendelet 32. § (2) bekezdése helyébe a következő rendelkezés lép:

„(2) Szolgáltató jogosult – a közszolgáltatási szerződés hatályba lépésétől a közszolgáltatási szerződés megszűnése után a követelések elévülési idejéig – a felhasználók és díjfizetők személyes adatai közül azokat kezelni, amelyek a díjfizetésre kötelezettek azonosításához, és a közszolgáltatási szerződés teljesítéséhez, valamint a teljesített és az igénybe vett szolgáltatás elszámolásához szükségesek. Ennek keretébe jogosult a díjfizetésre kötelezettek lakcímét, természetes személy azonosító adatait, a felhasználási helyre, a fogyasztásra, a számlázásra és a díjfizetésre vonatkozó adatokat a közszolgáltatási szerződésen alapuló kötelezettségeinek teljesítése, jogai gyakorlása céljából kezelni. Az érintett kérelmére vagy hozzájárulása esetén az adatkezelő, a külön törvényben meghatározottak szerint ad tájékoztatást az általa nyilvántartott adatokról.”

**23. §**

(1) A távhőszolgáltatásról szóló 11/2006 (VI.6.) önkormányzati rendelet 33. § (1) bekezdés a) pontja helyébe a következő rendelkezés lép:

*[A Tszt. 49. § (1) bekezdése d) és e) pontjaiban meghatározott szerződésszegés esetén, ha szolgáltató a felhasználóval szemben fennálló távhőszolgáltatási kötelezettségének folyamatosan három napot meghaladóan, neki felróható okból vagy a Tszt. 40. § (2) bekezdése szerinti előzetes értesítés mellőzésével nem tesz eleget az erre irányuló panasz bejelentésétől kezdve szolgáltató:]*

„*a)* fűtési célú szolgáltatás esetén a közszolgáltatási szerződésben meghatározott éves alapdíj-hányad kétszeresét,”

(2) A távhőszolgáltatásról szóló 11/2006 (VI.6.) önkormányzati rendelet 33. § (4) bekezdése helyébe a következő rendelkezés lép:

„(4) Használati melegvízszolgáltatás esetén, ha a felhasználó, vagy díjfizető a Tszt. 49. § (2) bekezdésének c), d.), f) és g) pontjaiban szabályozott szerződésszegést, vagy a Tszt.3. § n) pontja szerinti szabálytalan vételezést valósít meg és a szolgáltatás díján felül pótdíjat köteles fizetni. A pótdíj mértéke a méretlen időszakra a szerződésszegést megelőző időszak – legalább 3 hónap – mért felhasználásából számított átlagmennyiség, ennek hiányában a 28. § (1) bekezdés b) pontjában meghatározott mennyiség díjának kétszerese, a szerződésszegés, illetőleg a más módon történő szabálytalan vételezés időtartamára számítva. A szolgáltató a körülményeket mérlegelve a pótdíj mértékét mérsékelheti.”

**24. §**

A távhőszolgáltatásról szóló 11/2006 (VI.6.) önkormányzati rendelet 34. § (1) és (2) bekezdése helyébe a következő rendelkezések lépnek:

„(1) A 33. §-ban foglaltak nem érintik a szolgáltató jogosultságát a Tszt. 49. § (2) bekezdése b) pontjában meghatározott szerződésszegés miatt a távhőszolgáltatás felfüggesztésére, valamint a Tszt. 51. § (3) bekezdése b)–c) pontjaiban és (4) bekezdésében meghatározott esetekben a közszolgáltatási szerződés felmondására.

(2) A 33. §-ban foglalt pótdíj megfizetése továbbá a távhőszolgáltatás felfüggesztése nem mentesíti a felhasználót a szerződésszegés egyéb következményei alól és köteles megtéríteni az általa okozott kárt is.”

**25. §**

A távhőszolgáltatásról szóló 11/2006 (VI.6.) önkormányzati rendelet 35. § (3) bekezdése helyébe a következő rendelkezés lép:

„(3) A közszolgáltatási szerződés megkötésekor és módosításakor, valamint a szolgáltató kérésére a díjfizetők személyét és adatait a felhasználó írásban közli a szolgáltatóval.”

**26. §**

A távhőszolgáltatásról szóló 11/2006 (VI.6.) önkormányzati rendelet 36. §-a helyébe a következő rendelkezés lép:

**„36. §**

E rendelet kihirdetése napján lép hatályba. ”

**27. §**

A távhőszolgáltatásról szóló 11/2006 (VI.6.) önkormányzati rendelet 1. melléklete helyébe az 1. melléklet lép.

**28. §**

Hatályát veszti a távhőszolgáltatásról szóló 11/2006 (VI.6.) önkormányzati rendelet

*a)* „IX. Szolgáltatás igénybevételének szüneteltetése ” alcíme,

*b)* 24. § (3) bekezdés f) pontja,

*c)* 24. § (4) bekezdése,

*d)* 2. melléklete.

**29. §**

Hatályát veszti a táv-hőszolgáltatási díjakról szóló 28/2009 (XII.19.) önkormányzati rendelet.

**30. §**

Ez a rendelet 2023. február 17-én lép hatályba.

Mohács, 2023. február 15.

Pávkovics Gábor Dr. Kovács Mirella

 polgármester jegyző

Kihirdetési záradék:

A rendelet kihirdetésének napja: 2023. február 16.

 Dr. Kovács Mirella jegyző

*1. melléklet a 6/2023. (II. 16.) önkormányzati rendelethez*

„*1. melléklet a 11/2006. (VI. 6.) önkormányzati rendelethez*

(A melléklet szövegét a(z) 11-2006.VI.6. - 1. melléklet hatályos 2023. 02. 17.pdf elnevezésű fájl tartalmazza.)”

Végső előterjesztői indokolás

Mohács Város Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében és a távhőszolgáltatásról szóló 2005. évi XVIII. törvény (továbbiakban: Tszt.) 6. § (2) bekezdésében, 60.§-ának (3) bekezdésében és az árak megállapításáról szóló 1990. évi LXXXVII. törvény 7. § (5) bekezdésében meghatározott felhatalmazása alapján, valamint az Alaptörvény 32. cikk (1) bekezdés a) pontjában, a Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 20. pontjában meghatározott feladatkörében eljárva a távhőszolgáltatás igénybevételével kapcsolatos helyi szabályokról rendeletet alkot, a rendeletet az igénybevételi feltételek, körülmények illetve a jogszabályok változása esetén felülvizsgálja.